Mange nordjyder er røget til tasterne på de sociale medier og har kommenteret på historier om aflivningen af mink på nordjyske minkfarme. I denne uges udgave af DigiTALT taler panelet blandt andet om minkaflivningerne. Og selv om panelet ikke er enige om, hvorvidt minkavl er en god eller dårlig idé, så har alle tre paneldeltagere ondt af de minkavlere, der må opleve at få aflivet alle mink på deres gårde. - Jeg synes, det er voldsomt synd. Der er ingen af minkavlerne, der kan gøre for, at den her frygtelige virus har ramt dem, siger sognepræst Pernille Vigsø Bagge. Flag på halv viser sympati DigiTALT-panelet ser blandt andet på et klip fra TV2 Nords nyhedsudsendelse den 3. oktober med minkavler Kristian Frederiksen fra Gjøl, der skal af med sine 22.000 mink. Noget der tydeligt berører minkavleren i tv-indslaget. Artiklen fortsætter under videoen - Jeg synes, det er svært ikke at blive berørt, når man ser sådan en minkavler der. Det er voksne mænd, som formentlig sjældent bliver berørt på tv på den måde, men jeg kan jo sagtens forstå dem. Det er deres livsgrundlag, som står til måske at forsvinde, siger debattør og foredragsholder Christian Borrisholt Steen. Mange naboer til de berørte minkfarme på Gjøl har ligeledes valgt at vise deres sympati for de berørte minkavlere ved at sætte deres flag på halv stang. De billeder er også blevet delt på de sociale medier. - Det viser, der er nogen, der står bag og holder med dem og støtter dem, så jeg håber, det giver dem, at de ved, vi tænker på dem, siger ultraløber Stine Rex. Artiklen fortsætter under videoen Debatten må ikke ryge af sporet I de forgangne dage er historierne om aflivning af nordjyske mink også blevet brugt af modstandere af minkavl som løftestang for deres budskab om, at minkavl helt skal fjernes i Danmark. Men det er hverken rette tid eller sted mener sognepræst Pernille Vigsø Bagge, som har siddet i folketinget for Socialistisk Folkeparti – et parti, der principielt er modstander af minkavl: - Jeg synes ikke, at den her anledning – en pandemi, som rammer folk på deres levebrød og hele besætninger, der skal slås ned, skal være anledning til at nu skal vi også forbyde minkavl, siger Pernille Vigsø Bagge. Den holdning deler paneldeltager Christian Borrisholt Steen. - Det er meget nemt at sidde enten på førtidspension eller fast hyre og sidde og bede om, vi skal få lukket et helt erhverv. Det er andre menneskers levebrød, vi snakker om. Så det bryder jeg mig ikke om, siger Christian Borrisholt Steen. Ud over debatten om aflivningerne af nordjyske mink så taler DigiTALT-panelet også om emnerne madspild og dyrevelfærd. Programmet kan ses allerede nu øverst i denne artikel eller på TV2 Nord Salto onsdag klokken 19.45.

Referat:
Aflivningen af mink på nordjyske minkfarme har berørt mange nordjyder – også deltagerne i denne uges udgave af DigiTALT, der blandt andet debatterer denne sag i onsdagens program.